Priča o školi započinje davne 1935. godine. Želeći vam što vjernije prenijeti povijesne činjenice, prvo smo se uputili u školski arhiv, gdje smo pronašli najstariji ljetopis koji započinje riječima:

*„Banovina: Primorska Srez: Splitska ŠKOLSKA KRONAKA, ženske osn. nar. škole Split – Lučac od godine 1935 do godine 25.6.1951.“*

Prolistavši Ljetopis, pronašli smo mnoštvo zanimljivosti, od kojih ćemo izdvojiti najupečatljivije.

Naša škola je nastala zapravo iz ženske osnovne škole Lučac. Hrvatska je tada bila sastavnica države Kraljevine Jugoslavije te podijeljena na dvije banovine: Savsku i Primorsku. Dalmacija i grad Split su bili dio Primorske banovine.

Broj učenika u školu kontinuirano je rastao, a tome u prilog svjedoči i činjenica da je 1937. godine škola brojala 359 učenica, a 1949. godine 473 učenice.

Nakon Drugog svjetskog rata, Hrvatska je postala dio nove države – Savezne Federativne Republike Jugoslavije.

Ono što izdvajamo kao zanimljivost je činjenica da je 1949. godine od ukupnog broja spomenutih učenica, njih 357 pohađalo izbornu nastavu vjeronauka, a znamo da državno uređenje SFRJ nije bilo blagonaklono prema vjernicima.

Iz današnje perspektive svakako je zanimljivo reći da je, u ovom razdoblju, nemali broj učenika „utvrđivao gradivo“ ponavljajući razred. 1949. godine čak 48 učenika nije zadovoljilo uvjete za prelazak u viši razred.

Druga knjiga i ljetopis škole vraća nas u 1947. godinu. Tada zapravo počinje povijest OŠ „*Trstenik*”. Odlukom prosvjetnog odjela *Gradskog narodnog odbora Splita*, kao osnivača škole, otvorena je škola u novom sastavu i na novoj lokaciji.

Škola *Trstenik* postaje četverogodišnja mješovita škola koja se tada zove „*Muška i ženska škola naroda Lučac – Split*“, Poljička cesta bb.

Stara školska zgrada nama je danas poznatija kao zgrada kotara Trstenik u Ulici Borisa Papandopula. Voditelj gradilišta bio je gospodin Zvonko Matošić, a u gradnji su poseban doprinos dali: Marija Britvić i Duje Kuzmić.

Škola je često mijenjala ime pa se tako šk. god. 1954./55. zove *Mješovita osnovna škola V*.

Od 1950./1951. zove se „*V. osnovna škola "Visoka*„ a školske godine 1954./1955. je dobila naziv „*Narodna četverogodišnja osnovna škola Visoka“.*

Od 7. listopada 1974. godine, škola nosi naziv *Osnovna škola "Vinko Paić Ožić" Split*, Končareva 119.

V.P. Ožić bio je hrvatski antifašistički borac i komunist, član Prvog splitskog partizanskog odreda, a preminuo je 1941. godine u sinjskom zatvoru od posljedica ranjavanja i mučenja. Dana 24. srpnja 1953. proglašen je narodnim herojem.

Demokratskim promjenama 1990. godine nastaje samostalna Republika Hrvatska, a naša je škola 1992. godine dobila naziv pod kojim djeluje i danas – „*Osnovna škola Trstenik - Split“* u ulici Dinka Šimunovića 22.

Kako smo imali priliku vidjeti, škola je imala burnu i zanimljivu prošlost. Bilo je tu preseljenja, čestih provala i krađa, dva požara, jednom je nestala i pedagoška dokumentacija zbog čega nam mnogi podatci nisu više dostupni u izvornom obliku.

Izdvojit ćemo još nekoliko važnih i zanimljivih imena:

Prvi učitelji:

Stjepan Vučetić

ZrinjkaVučetić

Lucija Franičević

Slavenka Petričević

Prvi upravitelji škole od 1947. do 1952. (uz rad u nastavi):

Stjepan Vučetić

ZrinjkaVučetić

Danica Radić

Slavenka Petričević.

Kako svaka lađa mora imati svog kapetana, tako je i s našom školskom lađom. Prisjećamo se ravnatelja škole od njenih početaka do danas.

Prvi imenovani ravnatelj koji nije radio u nastavi bio je Ante Bavčević (od 1958. do 1963.). 1963. godine direktorom postaje Ivo Knego koji tu dužnost obnaša do 1976. godine kada ga u samom kraju mandata mijenja kao VD Desa Serdarević.

Nakon toga, 1976. godine, ravnateljom je imenovan Mile Duvančić, a njegov mandat potrajat će do 1985. godine.

Od veljače 1985. do srpnja 1985.godine vršitelj dužnosti ravnatelja je Iva Lulić.

U kolovozu 1985. godine za ravnatelja je izabran Davor Troskot, a 1991. i ponovno potvrđen za ravnatelja. Time je postao prvi ravnatelj OŠ „Trstenik” u samostalnoj Hrvatskoj. Dužnost ravnatelja vršio je do 1996.godine kada dužnost preuzima Mijo Lešina, koji je na čelu ustanove do 2006. godine.

 Ovog ravnatelja naslijedit će Nikola Škorić koji dužnost obnaša do 2010.godine, a nakon njega dužnost preuzima Antonela Petrić koja vodi školu proteklih osam godina.

Nakon ovog kratkog pregleda još jednom ćemo se osvrnuti na zanimljive događaje školske povijesti. U svojoj povijesti škola *Trstenik*, prvi put, ima 8. razred daleke 1960.

Od 1970. godine u školi je bilo zaposleno 615 osoba, a upisno područje škole obuhvaćalo je upisna područja današnjih škola: *Trstenik, Pujanke, Mejaši, Mertojak i Split 3.*

Škola 1962./63. ima 5 učionica, 3 smjene, 361 učenika. Sudjeluje u brojnim kulturnim, sportskim i društvenim aktivnostima, a prelistavajući ljetopise najčešće se spominje kulturna suradnja s garnizonom JNA „Visoka”.

Obzirom na upisno područje školski hodnici i učionice, na lokaciji današnje Papandopulove, postali su pretijesni pa se gradi nova školska zgrada koja je otvorena 22. 12. 1977. na *Dan armije,* a otvorila je gospođa Dragica Kovačić – majka prvoborca.

Kako se broj stanovnika na navedenim upisnim područjima povećava ukazuje se potreba za otvaranjem novih školskih zgrada pa je tako školske godine1983./84. otvorena „*Područna škola Mertojak*“, a 1984. godine Mejaši dobivaju samostalnu školu.

U vrijeme Domovinskog rata škola smo domaćin – *Osnovnoj školi „Vrlika*”, a od 2011.-2013. godine škola domaćin za 9 razrednih odjeljenja *Osnovne škole „Pujanke“*.

Od njenog osnutka 1947. sve do današnje 2018. godine, djelatnici škole i učenici aktivno i kontinuirano sudjeluje u brojnim društvenim, kulturnim, športskim i humanitarnim aktivnostima.

Sportsku dvoranu škola je dobila 2009. godine.

Do 2012. godine izlazio je i školski list „Trs“. Kako duh vremena neizostavno ostavlja svoj pečat tako je i naš školski list na svojevrstan način zamijenila web stranica škole na kojoj osim aktualnosti, svoje mjesto pronalaze i naši radovi – literarni i likovni te izvještaji o brojnim uspjesima naših učenika na državnim natjecanjima. Da stranica stvarno ispunjava svoju svrhu svjedoči i činjenica da od 2011. godine bilježi 840 440 posjeta.

Od aktivnosti u novije vrijeme ističemo sudjelovanje u provođenju međunarodnog programa učenja *Commenius* (2013.-2015.) –projekt: *The world around us: its cultural heritage and its landscapes te* osnivanje školske zadruga „Oblutak” 2017.godine.

Kroz ovu retrospektivu pružili smo uvid u minula zbivanja, ali kako se život ne zadržava u prošlosti, nego neumitno ide naprijed, završit ćemo stihovima našeg pjesnika četvrtaša:

Naša škola jako je stara,

Za nju zna i baba Mara.

Iako ostaje usamljena svakog ljeta,

Ona čuva mnoge tajne svijeta.

Svi u njoj smo pravi prvaci,

A i dobri smo đaci.

Odlazimo na natjecanja pusta,

Oko prve nagrade utrka je gusta.

Dođi u školu našu,

Jer učiteljice se vesele svakom prvašu.